Insellmilkom. Illum 27 mexxej tal-UE ddiskutew il-konsegwenzi tar-referendum Brittaniku għall-Ewropa. Kienet diskussjoni kalma u serja, billi huwa mument serju fl-istorja komuni tagħna. Ċertament li kwistjoni waħda toħroġ b'mod ċar mid-dibattitu tagħna. Il-mexxejja huma assolutament determinati li jibqgħu magħqudin u jaħdmu mill-qrib flimkien bħala 27. Ikkonfermajna mill-ġdid li l-irtirar tar-Renju Unit mill-Unjoni Ewropea jrid ikun ordnat u mhu ser ikun hemm l-ebda tip ta' negozjati sakemm ir-Renju Unit jinnotifika formalment l-intenzjoni tiegħu li jirtira. Nittamaw li r-Renju Unit ikun sieħeb qrib tagħna fil-futur. Huwa f'idejn il-gvern Brittaniku li jinnotifika lill-Kunsill Ewropew bl-intenzjoni tar-Renju Unit li jirtira mill-UE. Illum il-mexxejja għamluha ċara daqs il-kristall li l-aċċess għas-suq uniku jeħtieġ l-aċċettazzjoni tal-erba' libertajiet, inkluż il-libertà ta' moviment. Mhu ser ikun hemm l-ebda suq uniku "à la carte". Iddiskutejna wkoll il-fatt li hemm wisq nies fl-Ewropa li mhumiex kuntenti bis-sitwazzjoni attwali u li jistennew xi ħaġa aħjar mingħandna. Ħafna fakkru li għal deċennji sħaħ l-Ewropa kienet tirrappreżenta tama u li għandna r-responsabbiltà li nerġgħu noħolqu dak is-sentiment. Kif tafu din kienet l-ewwel diskussjoni bejn is-27 mexxej wara r-referendum Brittaniku u għalhekk huwa kmieni wisq biex niġbdu konklużjonijiet. Huwa għalhekk li bdejna fażi ta' riflessjoni politika dwar il-futur tal-UE b'27 stat u ser niltaqgħu fis-16 ta' Settembru fi Bratislava biex inkomplu t-taħditiet. Grazzi. Laqgħa informali tas-27 - Brussell, 29 ta' Ġunju 2016 - Dikjarazzjoni Ara l-paġna tal-laqgħa